एक्टर इरफान खान इस समय लंदन में अपने कैंसर का इलाज करा रहे हैं। हाल ही में उनकी फिल्म कारवां की स्क्रीनिंग लंदन में हुई। रिपोर्ट्स के अनुसार, इरफान को अपनी फिल्म पसंद आई है और उन्होंने फिल्म के सिलसिले में अपना फीडबैक भी दिया। रिपोर्ट्स के मुताबिक, इरफान ने ये फिल्म हेनरी वुड हाउस में देखी। हेनरी वुड हाउस लंदन में एक बिजनेस सेंटर है। डायलॉग राइटर हुसैन दलाल ने कहा कि ‘इरफान मुझे देखकर खुश लग रहे थे। उनकी पत्नी और उनके कुछ करीबी दोस्त भी फिल्म की स्क्रीनिंग के दौरान वहां मौजूद थे। फिल्म खत्म होने के बाद हम लोगों ने बातचीत का सिलसिला शुरू किया। इरफान ने इस दौरान फिल्म की टीम को कुछ सलाह भी दी लेकिन कुल मिलाकर देखा जाए तो वे फिल्म से काफी खुश नज़र आए।’